**ПОЈЕДНОСТАВЉЕЊЕ АДМИНИСТРАТИВНОГ ПОСТУПКА ИЗДАВАЊА ОДОБРЕЊА ЗА ИЗВОЂЕЊЕ ПРИМЕЊЕНИХ ГЕОЛОШКИХ ИСТРАЖИВАЊА МИНЕРАЛНИХ РЕСУРСА ЗА ДОБИЈАЊЕ ПРИРОДНИХ ГРАЂЕВИНСКИХ МАТЕРИЈАЛА**

|  |  |
| --- | --- |
| **Назив административног поступка** | Одобрење за извођење примењених геолошких истраживања минералних ресурса за добијање природних грађевинских материјала |
| **Шифра поступка** | 211.00.0002 |
| **Регулаторно тело**  **(надлежно за спровођење препоруке)** | Министарство рударства и енергетике  Покрајински секретаријат за енергетику, грађевинарство и саобраћај |
| **Правни оквир којим је уређен административни поступак** | * Закон о рударству и геолошким истраживањима („Службени гласник РС“, бр. 101/15, 95/18) |
| **Прописи које треба променити /донети/укинути да би се спровеле препоруке** | Нема измене прописа |
| **Рок за спровођење препорука** | Трећи квартал 2020. године |
| 1. **КРАТАК ОПИС ПРОБЛЕМА** | |
| Иако је поступак јасно дефинисан прописом, додатни простор за оптимизацију постоји путем елиминације документа који се може прибавити по службеној дужности увидом у јавно доступне базе података, као и кроз омогућавање подношења захтева електронским путем. | |
| 1. **САЖЕТАК ПРЕПОРУКА** | |
| Потребно је да орган прибавља податке по службеној дужности, као и омогућити да се електронски поднесе захтев и прилози. Такође је потребно уклонити место за печат подносиоца захтева из обрасца захтева. | |
| 1. **ОБРАЗЛОЖЕЊЕ** | |
| * 1. **Прибављање података по службеној дужности**   Предлаже се елиминација подношења следећих докумената од стране подносиоца захтева, јер je надлежни орган дужан да, у складу са чл. 9. и 103. ЗОУП-а („Службени гласник РС”, број 18/16 и 95/2018), Законом о електронском документу, електронској идентификацији и услугама од поверења у електронском пословању („Службени гласник РС”, број 94/17.), Законом о електронској управи („Службени гласник РС”, број 27/18) и Правилником о начину на који органи врше увид, прибављају, обрађују и уступају, односно достављају податке о чињеницама о којима се води службена евиденција из регистара у електронском облику, а који су неопходни за одлучивање у управном поступку ("Службени гласник РС", број 57/19.), по службеној дужности прибави потребне податке од надлежног органа – „власника“ потребних података:     * **Документ 4:** Извод из регистра привредних субјеката о регистрацији предузетника-подносиоца захтева * **Орган од кога је потребно прибавити податке**: Агенција за привредне регистре   Наведени документ представља доказ за утврђивање чињенице да ли је подносилац захтева регистрован у одговарајућим регистрима привредних субјеката.  Предлаже се прибављање података по службеној дужности, а које је могуће спровести путем увида у податке доступне на сајту Агенције за привредне регистре <https://www.apr.gov.rs/registri.2017.html>, који се редовно ажурира те да су подаци прибављени увидом у Регистре објављене на сајту прецизнији него они које би странка сама доставила.  Како би се ово омогућило, потребно је од подносиоца захтева затражити следеће неопходне информације: назив и матични број подносиоца захтева.   * **Документ 6**: Доказ о праву својине на земљишту или службености на земљишту на коме се планира извођење истраживања * **Орган од кога је потребно прибавити податке**: Катастар непокретности   Наведени документ прибавља се као доказ о праву својине, односно праву службености на земљишту на коме се планира извођење истраживања.    Предлаже се прибављање података по службеној дужности, када је подносилац захтева власник земљишта а које је могуће спровести на један од следећих начина, зависно од тренутне доступности потребних података:     * + - 1. Путем Информационог система за размену података из регистара преко Сервисне магистрале органа;       2. Прибављањем података упитом ка регистру и уписивањем у софтверско решење органа који води поступак преко Сервисне магистрале органа.   Изузетно, орган може на захтев прибавити скуп података из регистра и уписати их у сопствено софтверско решење.  Уколико не постоје технички предуслови за размену података на начин описан у тачкама 1) и 2), орган, који спроводи поступак, у обавези је да примењује ЗОУП и податке потребне за одлучивање прибави директно од органа, надлежног за вођење службене евиденције, било конвенционалном директном комуникацијом или електронским путем.  Како би се ово омогућило, потребно је од подносиоца захтева затражити следеће неопходне информације: Број катастарске парцеле и назив катастарске општине.  Пре измене прописа, орган ће без одлагања приступити примени ЗОУП-а и размени података по службеној дужности**.**  **За примену ове препоруке није потребно вршити измену прописа.**   * 1. **Увођење е-управе**   Поступак подразумева подношење захтева надлежном органу поштом или лично, а достављање акта подносиоцу захтева поштом. Још увек није успостављена пуна електронска управа, нити поједини сегменти електронске комуникације.  У циљу увођења савремених начина административног поступања, ефикаснијег и једноставнијег обављања послова, смањења папирологије и лакше комуникације, а у складу са Законом о електронској управи и Законом о електронском документу, електронској идентификацији и услугама од поверења у електронском пословању, предлаже се увођење е-управе, тако што ће се омогућити спровођење поступка електронским путем у целости.  **За примену ове препоруке није потребно вршити измену прописа.**   * 1. **Образац административног захтева**   **Унапређење постојећег обрасца у делу уклањања места за печат**  Предлаже се измена обрасца захтева за покретање предметног поступка, у делу који се односи на место за печат, тако што ће се уклонити. Наиме, чланом 25. Закона о привредним друштвима је прописано да друштво није у обавези да у пословању користи печат. Наведеним чланом изричито је прописано да посебним прописом не може се друштву увести обавеза употребе печата у пословним и другим документима друштва. Неопходно је ажурирати образац захтева.  **За примену ове препоруке, није потребна измена прописа.** | |
| 1. **САДРЖАЈ ПРЕПОРУКЕ СА НАЦРТОМ ПРОПИСА ЧИЈА СЕ ИЗМЕНА ПРЕДЛАЖЕ (уколико се предлаже измена прописа)** | |
| Усвојене препоруке не подразумевају промену прописа. | |
| 1. **ПРЕГЛЕД ОДРЕДБИ ПРОПИСА ЧИЈА СЕ ИЗМЕНА ПРЕДЛАЖЕ** | |
| Усвојене препоруке не подразумевају промену прописа. | |
| 1. **АНАЛИЗА ЕФЕКАТА ПРЕПОРУКЕ (АЕП)** | |
| Препоруке ће допринети истоветности поступања, транспарентности поступка, правној сигурности привредних субјеката и поједностављењу поступка за привредне субјекте. | |